钦定古今图书集成/方舆汇编/职方典/第1205卷 > 长沙府城池考 府县志合载
## 钦定古今图书集成/方舆汇编/职方典/第1205卷 > 长沙府城池考 府县志合载

本府。〈长沙、善化二县附郭。〉

长沙府城　，自汉至元俱仍旧址。元以前筑以土，覆以甓。明初，守御指挥丘广，乃垒址以石，寻以上至女墙皆以甓城用完固址之，广三丈，颠仅四之一，高二丈四尺。周围度计二千六百三十九丈五尺，里计一十四奇二百八十步。女墙四千六百七十九堞，堞垛崇二尺。东三门曰“新开、小吴、浏阳” ；南一门曰南门，世称“黄道门；西四门曰德润、驿步、朝宗、通货。” 北一门曰湘春门，各有楼濠。自南门之右，深一丈五尺、广十丈奇。西下德润，深一丈、广三丈，延四百八十丈之驿步，延一百六十二丈之朝宗，延二百八十丈五尺、深一丈、广六丈之通货，延一百丈五尺、深一丈三尺之湘春，延二百四十五丈、深一丈，俱广八丈二尺之新开，延五十九丈五尺；濠为地二段，各深一丈一尺、广二十四丈之小吴，延四百九十八丈，深一丈九尺、广二十一丈之浏阳，延二百七十七丈之南门，延四百三十八丈，深二丈，广二十五丈。城之上更楼六七座，九门之巨建不与焉。楼垣年久，颓圮靡常，时加修建。惟城外隍池，自南门起至草场门止。小民填培隍池，建造楼屋，去城仅数武。明崇祯丁丑，临蓝贼猝至，兵道高斗枢、知府雷起龙尽撤其居，毁之。寇去，清复旧址，开濬隍池，深若干丈，周围环绕，去石桥而易以木。城上旧有窝铺，湫隘不堪。知府雷起龙捐俸置营房若干楹。辛巳，知府屠引锡始奉旨以修练储备四事增筑月城。癸未，流贼张献忠由武昌扬帆入湘，八月二十五日，城陷，在城居民悉被屠戮。闻左良玉自南昌拔营而来，始宵遁。既而左之蹂躏，倍于献逆矣。迨！

皇清顺治丁亥，总镇徐勇等加修焉。甲午复修之。《康》

熙乙巳，周召南增设四门。壬戌霪雨，江水浸溢，城垣颓倾一百七十丈。知府任绍爌请详部院，韩世琦，使七府二州各卫均捐修砌，其坚倍于往昔矣。

外州县

湘潭县城　邑旧无城，明嘉、隆间，广盗剽湘江，荆湖亡命乘风窥公帑，掠市廛，地方罔以戒不虞。万历二年，巡抚赵贤行部至，始檄县令吴仲城之。广袤三里，周围二千馀丈，高一丈六尺。为门五，覆以楼。南曰“观湘、通津” ，东曰“文星、枕湖” ，曰“熙春” ，北曰“拱极” ，西曰“瞻岳。” 又水门曰“通济。” 第重役不经，未几辄圮。典史张大礼力修之，增以女墙。崇祯间，推官李犹龙视县事，甃以砖石。迨癸未兵燹之后，雉堞复毁。

皇清初，知县阎安邦等前后修葺，而旋修旋圮。康熙

甲寅，“滇寇” 入潭；城之内外皆以栖兵，而民不与焉。贼撤营后，知县姜修仁纠众复修

湘阴县城　旧去白乌潭里许。五代许可崇以大理评事摄县事，迁今治，即罗之白茅村。宋绍兴初，避杨么，又迁于南十七里赤竹山。五年，再迁今治，四隅无城。明嘉靖四十年，江广寇警，震及湖南，民罔依据。兵巡荀延庚、推官翟台乃相基经始，初建县治北城池一面。四十四年，翟台复谋诸郡守蒋，檄宝庆卫幕闵柯来视掾环县治而筑之，工仅及半。隆庆间，邑大夫彭来令是县，续而成之。延袤三里馀，高一丈五尺。为门七：南曰“通津” ，西南曰“来薰” ，西曰“望湘” ，西北曰“广储” ，东曰“挹清” ，东南曰“文星” ，北曰“镇朔。” 文星门外为南关，镇朔门外为北关。城堞屹然一巨观。董其役者黄周仕等，启、祯间，倾圮几半，知县祖守节重修之。

皇清康熙三年，知县唐懋淳重修。

宁乡县城　邑旧无城，崇祯末年，县令沈始基之。西南北门各为垒数十丈，具雉堞之观耳。沈去而乱起，工委于隍，惜哉！门有四：东曰朝阳，南曰迎薰，西曰通安，北曰“拱极。”

浏阳县城　邑治旧惟有土城。按旧《志》云：“土城周六百五十二丈，年久颓圮” ，明嘉靖四十六年

知县周宗武筑土墙，沿河砌石。万历元年，巡抚赵贤、巡按舒鳌建议：“郡邑例得城浏，藉是塞。” 上命后土城崩。十二年，知县李朝佐重修。越三年，水冲决，县令杭廷对又修。十九年春，水淋颓，知县杨一桂始议建砖城。其高丈，其围仍土城旧址。其经费请于朝，得蠲现年饷若干两，五百甲分派，每甲各修一丈一尺零，刻其里甲之名姓于上，有倾圮者，命修补之。然更历年岁，民苦流亡，“一甲残败，则一垛不复振矣，百十甲残败则百十垛不复振矣。而况其下之筑基未厚，上之风雨飘淋，明季年间，墙倾石坠，启闭无间。”

皇清顺治十四年，奉巡抚林、巡按赵命：《郡邑宜各高》

城深池，修筑以戒不虞，示下严急。每城加高五尺，城楼悉从新建，经费仍自民起，除可仍旧补葺外，里甲分其丈尺各修之。城有四门，门各有楼，其经理较旧制稍加大焉。迄今尚仍其建制云。“东门楼三间，旧曰朝东门，后改东善门，今改曰朝宗门。南门楼三间，旧曰正阳门，今改曰向阳门。西门楼三间，旧曰水西门” ，今改曰“望月门。” 北门楼三间：旧曰“朝天门” ，后改“迎恩门” ，今改曰“拱辰门。”

醴陵县城　自汉以来无城。明正德十年冬，知县罗应文创筑未完。嘉靖四十年，兵道罗文蔚按县建议，“东北沿山则创筑土墙，西南沿江则竖立木栅。” 万历十九年，知县晏朝寅甃台增楼，“东启贤，西挹清，南向明，北拱极。”

皇清顺治十五年，张侯法孔设立木栅。康熙三年，《尧》

山张侯复修之。至十三年后，吴逆蹂躙，城中居民皆毁于火。康熙二十年，陈侯建立木栅，周遭凡若干丈。暨二十二年，以其围绕稍狭，且就敝也，迺撤而新之。爰捐资购备木植，按其地势，度以丈尺，竖立木城，设四门，门建四楼。又设小东门城楼一座，以时启闭。从东至南门，计一百丈；自南至西门，计九十丈；从西至北门计一百八十丈。北至东门计二百丈。内兼县前河岸居民稠密，不便议撤者四十五丈，通计五百七十丈云。

益阳县城　，相传为鲁肃所筑，其遗址犹有存者。万历五年，知县郑思孟略加修葺，为水所侵，崩塌过半。

皇清顺治十四年，洪经略遣将镇县，编木为卫。康熙

二十一年，知县江闿捐俸堵筑，晨昏出入，始可稽察。城上惟《见岳楼》，为一邑巨观。

湘乡县城　邑旧无城。万历庚寅，知县揭士奇议建，未果。仅设四门于街口，各楼其上。治联谿峒，赋甲湖南。六关四通，漫无城守。如往者。土寇横行，坐受蹂躙。相民力以度土功，是在寔心任事者矣。

攸县城　，汉、唐、宋皆无考，元末，潭州丘指挥差千户刘隆、镇抚姚正修筑，周一千一百二十步，垛九百一十座，不知废于何时，止馀四门。明正德中，知县赵春增置一门于儒学前，扁曰“文江。” 嘉靖壬午，知县于良相始建土城一座。癸卯，县令范志文伐石砌门。乙巳，佥事朱荣改文江门为兴贤门，移置棂星门前。崇祯癸酉，临蓝山，贼窥攸，营于对河。本县率乡勇力御，贼遁不敢渡。时邑绅文士昂疏请建砖城，知县余翠因旧址易土，而砖工未竟，以考选行。丁丑，知县蒋拱辰自新化调攸，谋开拓，度基量工，工未举，以忧去。继之者知县赖尚皋。始辛巳，迄癸未，三年而工始竣。癸未秋，再罹流贼张献忠之变。

皇清顺治十四年复奉。

旨增修。昔赖所修者，门无楼，城无垛，知县朱英《帜捐》

赀建五门楼，东曰《迎旭》，南曰《时薰》，西曰《涵岳》，北曰《望云》，东南曰《映波》。增垛一千九百六十座。康熙甲寅，滇寇盘踞西南，倒塌一百五十丈。己未，知县张潜捐资修造完固。

安化县城　邑，旧无城，止有五门，用木栅。万历元年，知县张思美建石楼五座。崇祯间为兵所圮迨。

皇清康熙二十一年，知县吴兆庆复加修焉。城东门

古曰回春，又曰迎恩，今曰迎曦；南门古曰宣化，今曰南薰；小南门古曰向阳，今曰嵩阳；西门古曰来远，今曰进贤；北门古曰望京，今曰拱极。茶陵州城　在州东五十里，曰茶王城，为汉元朔节侯欣所筑。北十里曰金州城，为宋祥符邓宜筑。在今治者，为宋刘子迈所筑。子迈，绍定中知县事。湖南安抚余嵘曰：“茶陵介三路之间，列联诸峒，寇盗窃发，非城弗守。” 乃命子迈城之。南东枕江水，冲荡不能城，子迈括铁数千斤，铸为犀，置江岸以杀水势，乃列木石其下，而土其上。

城乃成，阔凡五里一十三步，址广为尺三十，颠广损之，高为尺二十有五，为五门。东南因江为险，西以北为濠，濠深为尺一十有五，阔为尺六十有五。南导江流，灌注其中，北复会于江，环绕若带，邑用保弗忧。元增立万户府，知州顾复名其门东曰“聚星” ，南曰“迎薰” ，北曰“朝天” ，西曰“紫薇” ，小西曰“通湘。” 至正庚子，江西袁州伪王欧祥据之。明吴元年甲辰，因元万户府置为卫，以指挥范谷保领之。刘海、杨林相继至，益加葺焉。洪武二十二年，从都督李胜请，命指挥赵才、知县李士谦于城西展筑之。视旧之广加四里，高如之。仍为五门，门覆以重楼，增以月城，惟南滨江无月城。为敌楼八，为角楼四，为更楼二十有二。久“圯弗复修，为堞二千一百六十六甃。城以石，甃，堞以甓，裹门以铁。西北仍周以濠，深阔视旧濠延袤维城。” 城后圮坏，北门堤崩毁，水涨入城池。知州陈情又加修整，复筑河堤，屹然巨镇矣。万历庚戌，大水泛涨五六丈，涌入城，城近水者尽圮。时莅兹土者杨惟相次第修理，缺者补之，隍者葺之。崇祯丙子、丁丑年间，临蓝土寇窃发，不假钩援，轻茹飞城，藐若平地。时知州事苏泰初忧之，徙城北堤，增垒加堞，约二尺许。

皇清顺治丙申，水复泛，城复圮。时知州事周士先治

畚鸠工督匠，缮治城如故。康熙癸卯，水泛，视昔为甚。陵谷沧桑，民几昏垫，城之不没者仅数版。东南城墙崩颓五十二丈。现任马捐过俸银二百两修砌，已经完固。城上有五楼尽坏，东西重修二楼。西楼自周士先建也；东楼自今马公崇诏建也。高耸敞大，四望侦探，以备不虞，则未竟之三楼，端有望于当事者矣。